open-index/open-wikipedia-markdown huggingface dataset:
Μαρία Γκόμες Βαλεντίμ

Η **Μαρία Γκόμες Βαλεντίμ** (*Maria Gomes Valentim*, 9 Ιουλίου 1896 – 21 Ιουνίου 2011 ) ήταν υπεραιωνόβια από τη Βραζιλία και γηραιότερο πρόσωπο του κόσμου, από τις 4 Νοεμβρίου 2010, όταν πέθανε η Εζενί Μπλανσάρ, ως τον θάνατό της, τον Ιούνιο του 2011. Η Βαλεντίμ είναι επίσης το μοναδικό υπεραιωνόβιο πρόσωπο από τη Βραζιλία, της οποίας η ηλικία έχει εξακριβωθεί από επίσημα έγγραφα και ένα από τα 30 επιβεβαιωμένα μεγαλύτερα σε ηλικία άτομα στην ιστορία. Προτού καταχωρηθεί το ρεκόρ μακροζωΐας της Βαλεντίμ από το βιβλίο των Ρεκόρ Γκίνες, πιστευόταν ότι οι Μπέσι Κούπερ και η αποβιώσασα Γιούνις Σέινμπορν ήταν τα γηραιότερα πρόσωπα εν ζωή, έπειτα από τον θάνατο της Μπλανσάρ.

## Βιογραφία
Η Βαλεντίμ γεννήθηκε το 1896 στην Καρανγκόλα της πολιτείας Μίνας Ζεράις της Βραζιλίας. Κόρη του Ουάσινγκτον και της Ιντουίνα Γκόμες ντα Σίλβα. Το 1913 παντρεύτηκε τον Ζοάου Βαλεντίμ, ο οποίος απεβίωσε το 1946. Απέκτησε έναν γιο, ο οποίος πέθανε λίγο μετά τα 90 του χρόνια και επίσης έχει 4 εγγόνια, 7 δισέγγονα και 5 τρισέγγονα.

## Ρεκόρ μακροβιότητας
Στις 4 Νοεμβρίου 2010 πέθανε η Εζενί Μπλανσάρ και η Γκόμες Βαλεντίμ έγινε το γηραιότερο πρόσωπο στον κόσμο εν ζωή, σε ηλικία 114 ετών και 118 ημερών. Την επόμενη χρονιά, στις 18 Μαΐου 2011, το όνομα της Βαλεντίμ προστέθηκε στον κατάλογο της Ερευνητικής Ομάδας Γεροντολογίας για το βιβλίο με τα ρεκόρ Γκίνες. Την περίοδο εκείνη η Γκόμες ήταν 114 ετών και 313 ημερών. Πέθανε έναν μήνα μετά, στις 21 Ιουνίου 2011, λίγο πριν συμπληρώσει τα 115α της γενέθλια, σε ηλικία 114 ετών και 347 ημερών. Τη διαδέχθηκε ως γηραιότερο εν ζωή πρόσωπο στον κόσμο η Αμερικανίδα Μπέσι Κούπερ.

## Παραπομπές


Κατηγορία:Υπεραιωνόβιοι
Αμυγδαλές

thumb|250px|Αμυγδαλές
Οι **αμυγδαλές** είναι μια μάζα λεμφικού ιστού, η οποία  βρίσκεται στο εσωτερικό της στοματικής κοιλότητας και αποτελείται από δύο σπογγώδεις αδένες, έναν στην αριστερή πλευρά και έναν στην δεξιά. Στη μέση ακριβώς των Αμυγδαλών βρίσκεται η σταφυλή. Είναι πιθανόν να έχουν πάνω τους και κάποιες σπίλες (μικρές τρυπούλες), χωρίς όμως αυτό να είναι απαραίτητο.

Κατά το πρώτο μισό του 20ού αιώνα θεωρούνταν ότι οι λοιμώξεις των αμυγδαλών (αμυγδαλίτιδες) ευθύνονται για συστηματικές διαταραχές, και η αφαίρεσή τους είχε εξελιχθεί σε συνήθη πρακτική. Ο ρόλος τους είναι να αναγνωρίζουν τα διάφορα μικρόβια και τους ιούς και να δημιουργούν αντισώματα εναντίον τους, και τουλάχιστον τα πρώτα χρόνια της ζωής συμβάλλουν στην άμυνα του οργανισμού. Επίσης, μελέτες έδειξαν τις θετικές επιδράσεις της μη αφαίρεσης των αμυγδαλών. Και σήμερα τα προβλήματα με τις αμυγδαλές θεωρούνται τέτοια που η αφαίρεσή τους είναι συνηθισμένη, αλλά για τους παραπάνω λόγους η αναγκαιότητα αφαίρεσης είναι πλέον αντικείμενο διαφωνιών. Πάντως, γενικά, προτείνεται και ίσως είναι αναγκαία η αφαίρεση όταν υπάρχει υπερτροφία, και όταν οι λοιμώξεις είναι συχνές (4 - 6 φορές το χρόνο, ή τουλάχιστον 3 επεισόδια το χρόνο για δύο χρόνια).

## Παραπομπές


## Βιβλιογραφία
* Uwe Gille: Herz-Kreislauf- und Abwehrsystem, Angiologia. In: Franz-Viktor Salomon u. a. (Hrsg.): Anatomie für die Tiermedizin. 2. erweiterte Auflage, Enke, Stuttgart 2008, ISBN 978-3-8304-1075-1, S. 404–463.

## Εξωτερικοί σύνδεσμοι

Κατηγορία:Αδένες
Κατηγορία:Λεμφικό σύστημα
Κατηγορία:Ανοσοποιητικό σύστημα
Συνέλιξη

Στα μαθηματικά, **συνέλιξη** είναι μία πράξη μεταξύ δύο συναρτήσεων που δίνει μία καινούργια συνάρτηση.

Για τις διακριτές συναρτήσεις f, g : \Z \to \R με πεδίο ορισμού τους ακεραίους, η *συνέλιξη των <math>f</math> και <math>g</math>*, συμβολίζεται με f * g και ορίζεται ως
:(f * g)(x) = \sum_{k=-\infty}^{+\infty} f(k) \cdot g(x-k), \quad για κάθε x \in \Z.

Για τις συνεχείς συναρτήσεις f, g : \R \to \R με πεδίο ορισμού τους πραγματικούς, η *συνέλιξη των <math>f</math> και <math>g</math>*, συμβολίζεται με f * g και ορίζεται ως
:(f * g)(x) = \int_{-\infty}^{+\infty} f(k)\cdot g(x - k)\,dk, \quad για κάθε x \in \R.

## Ιδιότητες της συνέλιξης

Η συνέλιξη έχει τις ίδιες ιδιότητες με τον πολλαπλασιασμό:
* Είναι προσεταιριστική, δηλαδή για κάθε τρεις συναρτήσεις f, g, h, ισχύει ότι:
::
  (f * g) * h = f * (g * h).

* Είναι αντιμεταθετική, δηλαδή για κάθε δύο συναρτήσεις f, g, ισχύει ότι:
::
 f * g = g * f.

* Είναι επιμεριστική ως προς την πρόσθεση, δηλαδή για κάθε τρεις συναρτήσεις f, g, h, ισχύει ότι:
::
 f * (g + h) = f * g + f * h.

* Έχει ένα ουδέτερο στοιχείο, την γενικευμένη συνάρτηση \delta(x) (συνάρτηση του Ντιράκ), η οποία μηδενίζεται για κάθε x, εκτός από το σημείο μηδέν όπου τείνει στο θετικό άπειρο:
::
 f * \delta = \delta * f = f.


## Εφαρμογές

### Κατανομή αθροίσματος τυχαίων μεταβλητών

Έστω δύο ανεξάρτητες τυχαίες μεταβλητές X και Y με διακριτές κατανομές p_X και p_Y. Τότε η κατανομή p_Z του αθροίσματός τους Z = X + Y είναι ίση με p_Z = p_X * p_Y.
:
  p_Z(z) = \Pr(Z = z) 
   = \sum_{k = -\infty}^{\infty} \Pr(X = k, Y= z - k)
   = \sum_{k = -\infty}^{\infty} \Pr(X = k) \cdot \Pr(Y= z - k)
   = (p_X * p_Y)(z),

όπου στην δεύτερη ισότητα χρησιμοποιήσαμε τον νόμο της ολικής πιθανότητας και στην τρίτη ότι οι τυχαίες μεταβλητές X και Y ειναι ανεξάρτητες.

## Πηγές


Κατηγορία:Ανάλυση Φουριέ
Κατηγορία:Δυαδικές πράξεις
Κατηγορία:Συναρτησιακή ανάλυση
Κατηγορία:Επεξεργασία εικόνας
Πράξη

**Πράξη** είναι η ενέργεια που δηλώνει το ρήμα *πράττω*.
Στην καθομιλούμενη εννοείται μια ενέργεια ενός ανθρώπου ή μιας οργάνωσης, η λέξη θεωρείται επίσημη και δε χρησιμοποιείται συχνά. Χρησιμοποιείται συνήθως στα μαθηματικά και στις κοινωνικές επιστήμες με την έννοια ότι κάτι υπολογίζεται ή ότι κάποιος κάνει κάτι. Μπορεί να αναφέρεται σε κάτι από τα ακόλουθα:
*Πράξη (μαθηματικά), έναν υπολογισμό
*Συντακτική Πράξη, στην επιβολή αυθαίρετων νόμων
*Άδικη πράξη, ή αδικία
Τελεστικός λόγος

**Τελεστικός λόγος** ονομάζεται το είδος του λόγου που χρησιμοποείται σε επίσημες πράξεις. Για παράδειγμα ένα συμβόλαιο θεωρείται ότι ανήκει στον τελεστικό λόγο. Χαρακτηριστική ιδιότητα του τελεστικού λόγου είναι ότι δημιουργείται ταυτόχρονα με την πράξη που περιγράφει από το ίδιο πρόσωπο.

Κατηγορία:Γλωσσολογία
Ελάτη (αποσαφήνιση)

Με τον όρο **Ελάτη** αναφέρονται:
*Ελάτη, γένος κωνοφόρων δέντρων
*Ελάτη Αρκαδίας, χωριό του νομού Αρκαδίας
*Ελάτη Άρτας, χωριό του νομού Άρτας
*Ελάτη Ιωαννίνων, χωριό του νομού Ιωαννίνων
*Ελάτη Κοζάνης, χωριό του νομού Κοζάνης
*Ελάτη Τρικάλων, χωριό του νομού Τρικάλων
*Ελάτη Λευκάδας, βουνό της Λευκάδας

Κατηγορία:Αποσαφηνίσεις ελληνικών τοπωνυμίων
Τρισδιάστατη φωτογραφία

μικρογραφία|Παρέα κυριών που παρακολουθούν τρισδιάστατες φωτογραφίες
Το 1853 πρωτοπαρουσιάστηκε η πρώτη τρισδιάστατη φωτογραφία που βασιζόταν στην εξής απλή αρχή: το προς φωτογράφιση αντικείμενο φωτογραφιζόταν 2 φορές, μία από κάθε μάτι. Από τότε, η τρισδιάστατη φωτογραφία εξελίχθηκε πολύ αργά, σε σχέση με την τρισδιάστατη εικόνα όπου το 2009, με την τρισδιάστατη ταινία Avatar του Τζέιμς Κάμερον η τρισδιάστατη κινηματογράφιση έφτασε στο απόγειό της. Η τρισδιάστατη φωτογραφία αντίστοιχα, με εξαίρεση την χρυσή περίοδο του View Master, δεν εξελίχθηκε καθώς κανείς δεν ασχολήθηκε συστηματικά με την αντιμετώπιση των εγγενών δυσκολιών της, αλλά και με την δυσκολία εφαρμογής της σε διαφημιστικές, ταξιδιωτικές και άλλες έντυπες παραγωγές.

## Εξωτερικοί σύνδεσμοι
* 

Κατηγορία:Φωτογραφία
Φωτογραφία
Άγιοι Πάντες Φωκίδας

*Για οικισμούς με το ίδιο όνομα δείτε το λήμμα: [[Άγιοι Πάντες (αποσαφήνιση)]]*

Οι **Άγιοι Πάντες** είναι χωριό του νομού Φωκίδας στην επαρχία Δωρίδας σε υψόμετρο 80 μέτρων. Αποτελείται από τρεις οικισμούς, τον ανατολικό, το δυτικό και τον παραλιακό. Βρίσκεται σε απόσταση 12 χιλιομέτρων δυτικά από το Γαλαξείδι, 55 χιλιόμετρα ανατολικά από τη Ναύπακτο και μόλις 1 χιλιόμετρο από την ΕΟ Αντιρρίου - Ιτέας.

## Ιστορία
Στα βόρεια του οικισμού σώζονται σε καλή κατάσταση τα τείχη της αρχαίας Τολοφώνας, που τα κατέγραψε και παρουσίασε ο Γάλλος αρχαιολόγος και ερευνητής Λυσιέν Λερά (*Lycien Lerat*) στο βιβλίο του «Οι Εσπέριοι Λοκροί», ενώ συγχρόνως ταυτοποίησε την αρχαία ονομασία της περιοχής από εντοιχισμένη αρχαία επιγραφή σε μάντρα σπιτιού του ανατολικού οικισμού.

Το προσωνύμιο **Βίδαβη** ή Βύβαδη διατηρήθηκε μέχρι τη δεκαετία του 1930 οπότε μετονομάσθηκε σε Άγιους Πάντες, από τον  ομώνυμο ιερό ναό που βρίσκεται στη μέση των δύο παλαιότερων χρονολογικά οικισμών, του Ανατολικού και του Δυτικού, ενώ η παλιά ονομασία είναι άγνωστης μέχρις στιγμής προέλευσης αλλά αναφέρεται ήδη από τον 16ο αιώνα στο «Χρονικό του Γαλαξειδίου» του ιστορικού Κωνσταντίνου Σάθα. Επίσης από τα τέλη του 18ου αιώνα έδρασε κατά των Τούρκων ο τοπικός οπλαρχηγός Ηλίας Βιδαβιώτης έως το 1801 όπου και εκτελέστηκε με δόλο μαζί με άλλους αγωνιστές στα Σάλωνα. Ο Γάλλος περιηγητής Φρανσουά Πουκεβίλ αναφέρει ότι στο χωριό, στις αρχές του 19ου αιώνα, κατοικούσαν 15 οικογένειες.  Υπάρχουν επίσης οι εκκλησίες του Αγίου Γεωργίου με έτος κτίσεως το 1804 και το παρεκκλήσι των Αγίων Αναργύρων στον ανατολικό οικισμό, της Κοιμήσεως της Θεοτόκου (Παναγίας) στο δυτικό, του Αγίου Ιωάννη και παλιός Βυζαντινός ναός (ημικατεστραμμένος) με το όνομα Βαρνάκοβα, στην παραλία.

## Λοιπά στοιχεία
Στους Αγίους Πάντες υπάρχουν ξενοδοχεία, ενοικιαζόμενα δωμάτια και ταβέρνες-εστιατόρια.

## Διοικητικά
Το 1835 αναφέρονται με το όνομα **Βίδαβος** και το 1912 με το ΦΕΚ 261Α - 31/08/1912 διορθώνεται σε **Βύδαβη**. Τέλος το 1930 με το ΦΕΚ 251Α - 24/07/1930 μετονομάζεται σε Άγιοι Πάντες. Ως κοινότητα Βύδαβης συστάθηκε το 1912 με το ΦΕΚ 261Α - 31/08/1912 και έδρα τον οικισμό. Σύμφωνα με το σχέδιο Καλλικράτης, μαζί με τους Νέους Άγιους Πάντες και την Παραλία Αγίων Πάντων, αποτελούν τη κοινότητα Αγίων Πάντων που ανήκει στη δημοτική ενότητα Γαλαξειδίου του δήμου Δελφών με έδρα την Άμφισσα.  Σύμφωνα με την απογραφή 2021, ως κοινότητα έχουν πληθυσμό 255 κατοίκους ενώ ως οικισμός 120.

## Πληθυσμός
Οι απογραφές πληθυσμού μετά τον Β' Παγκόσμιο πόλεμο είναι:

* απογράφονται μαζί οι μετέπειτα οικισμοί: Νέοι Άγιοι Πάντες, Παραλία Αγίων Πάντων

## Εξωτερικοί σύνδεσμοι
*Άγιοι Πάντες από τον ιστότοπο www.greece.terrabook.com

## Παραπομπές


Κατηγορία:Χωριά της περιφερειακής ενότητας Φωκίδας
Κατηγορία:Δήμος Δελφών
C6H7N

Ο μοριακός τύπος **C<sub>6</sub>H<sub>7</sub>N**, με μοριακή μάζα 93,12 amu)  μπορεί να αναφέρεται σε ισομερείς αζωτούχες οργανικές ενώσεις με βαθμό ακορεστότητας 4, και πιο συγκεκριμένα (μεταξύ άλλων και) στα ακόλουθα ισομερή θέσης:

# **Αζεπίνες:** Πρόκειται για τρεις (3) ισομερείς ετεροκυκλικές αζωτούχες οργανικές ενώσεις με επταμελή δακτύλιο, που αποτελείται από ένα (1) άτομο αζώτου,  έξι (6) άτομα άνθρακα και τρεις (3) διπλούς δεσμούς.
## 1H-αζεπίνη, με γραμμικό τύπο χωρίς-πλαίσιο|63x63εσ και αριθμό CAS 291-69-0.
## 2H-αζεπίνη, με γραμμικό τύπο χωρίς-πλαίσιο|53x53εσκαι αριθμό CAS 291-68-9.
## 3H-αζεπίνη, με γραμμικό τύπο και αριθμό CAS 27584-60-7.
# Ανιλίνη, με ημισυντακτικό τύπο PhNH2 και αριθμό CAS CAS 62-53-3.
# **Πικολίνες:** Πρόκειται για τις τρεις (3) ισομερείς μεθυλοπυριδίνες.
## 2-μεθυλοπυριδίνη, με γραμμικό τύπο χωρίς-πλαίσιο|50x50εσ και αριθμό CAS 109-06-8.
## 3-μεθυλοπυριδίνη, με γραμμικό τύπο χωρίς-πλαίσιο|50x50εσ και αριθμό CAS 109-06-8.
## 4-μεθυλοπυριδίνη, με γραμμικό τύπο χωρίς-πλαίσιο|84x84εσ και αριθμό CAS 109-06-8.
# **Κυκλοπεντυλοκαρβονιτρίλια**
## 1-κυκλοπεντενυλοκαρβονιτρίλιο, και αριθμό CAS **3047-38-9.**
# **Μεθυλενοκυκλοβουτυλοκαρβονιτρίλια**
## 3-μεθυλενοκυκλοβουτυλοκαρβονιτρίλιο, και αριθμό CAS **15760-35-7.**

Κατηγορία:C6
Κατηγορία:Αποσαφηνίσεις χημικών τύπων
Κατηγορία:Οργανικές ενώσεις με άζωτο
Μουσείο Γκούγκενχαϊμ

thumb|left|250px|Το εσωτερικό του μουσείου.

[thumb|right|250px|"Γυναίκα με Παπαγάλο" του [Πιερ Ογκίστ Ρενουάρ, ένα από τα έργα που εκτίθενται στο μουσείο. ]]
Το **Μουσείο Σόλομον Ρ. Γκούγκενχαϊμ** ή απλά **Μουσείο Γκούγκενχαϊμ Νέας Υόρκης** (αγγλ. *Solomon R. Guggenheim*) είναι ένα μουσείο τέχνης που βρίσκεται στη περιοχή Άπερ Ιστ Σάιντ της Νέας Υόρκης. Η μόνιμη συλλογή του περιέχει έργα διάφορων καλλιτεχνικών ρευμάτων, όπως του Ιμπρεσιονισμού, του Μεταϊμπρεσιονισμού και της Μοντέρνας τέχνης, ενώ φιλοξενεί ειδικές εκθέσεις κατά τη διάρκειας της χρονιάς. Το κτήριο σχεδιάστηκε από τον Αμερικανό αρχιτέκτονα Φρανκ Λόιντ Ράιτ και θεωρείται ένα από τα μεγαλύτερα αρχιτεκτονικά επιτεύγματα του 20ου αιώνα. Το μουσείο άνοιξε για πρώτη φορά το 1937, λειτούργησε όμως για πρώτη φορά στο κτήριο στην Πέμπτη Λεωφόρο της Νέας Υόρκης το 1959 και πήρε το όνομά του από τον Σόλομον Ρ. Γκούγκενχαϊμ, Αμερικανό επιχειρηματία και συλλέκτη τέχνης.

Το κτίριο ανακηρύχθηκε μνημείο παγκόσμιας κληρονομιάς της ΟΥΝΕΣΚΟ το 2019.

## Ιστορία του μουσείου
Ο Σόλομον Γκούγκενχαϊμ άρχισε να συλλέγει έργα τέχνης το 1929 με την καθοδήγηση της καλλιτέχνιδος Χίλα Ρέμπαϊ, ενώ το 1937 ίδρυσε το Ίδρυμα Σόλομον Ρ. Γκούγκενχαϊμ και άρχισε να εκθέτει τα έργα που αγόραζε στο διαμέρισμά του. Κατά τα πρώτα χρόνια, άρχισε να εκθέτει έργα της Αφηρημένης τέχνης και συγκεκριμμένα έργα καλλιτεχνών όπως Βασίλι Καντίνσκι και Πιέ Μοντριάν. Στη συνέχεια, άρχισαν να εκτίθενται έργα των Μαρκ Σαγκάλ, Αμεντέο Μοντιλιάνι και Πάμπλο Πικάσο. Η συλλογή του μουσείου άρχισε να μεγαλώνει, με αποτέλεσμα να ζητήσει από τον Αμερικανό αρχιτέκτονα Φρανκ Λόιντ Ράιτ να σχεδιάσει το νέο κτήριο του μουσείου. Το νέο κτήριο του μουσείου άνοιξε στις 21 Οκτωβρίου 1959, δέκα χρόνια μετά τον θάνατο του Γκούγκενχαϊμ και έξι μήνες μετά τον θάνατο του Ράιτ. Το κτήριο του μουσείο θεωρείται ένα από τα σπουδαιότερα έργα του 20ου αιώνα. Κατά την τριετία 2005-2008 πραγματοποιήθηκαν έργα συντήρησης στο εξωτερικό του μουσείου. 

Κατηγορία:Μουσεία τέχνης στις Ηνωμένες Πολιτείες
Κατηγορία:Μουσεία στη Νέα Υόρκη
Κατηγορία:Μνημεία Παγκόσμιας Κληρονομιάς στις Ηνωμένες Πολιτείες
Επίνητρον

μικρογραφία|250px|Ερυθρόμορφο επίνητρο
Το **επίνητρον** (αλλιώς **όνος**) ήταν στην αρχαιότητα ένα ημικυλινδρικό σκεύος που τοποθετούσαν οι γυναίκες στον μηρό, και το οποίο κάλυπτε και το γόνατο, για να ξάνουν το γνεσμένο ήδη μαλλί.

Τα επίνητρα που έχουν βρεθεί πρόερχονται από τάφους και ιερά της Αττικής, της Βοιωτίας, της Ερέτριας και της Ρόδου και χρονολογούνται από τα μέσα του 6ου μέχρι το τέλος του 5ου π.Χ. αιώνα. Είναι πήλινα, πιθανολογείται όμως ότι αυτά δεν είχαν πρακτική χρήση αλλά τα πρόσφεραν ως γαμήλια δώρα στη νύφη ή αποτελούσαν κτερίσματα σε νεκρές γυναίκες ενώ αυτά που χρησμοποιούνταν κατασκευαζόταν κυρίως από ξύλο, μέταλλο ή κάποια άλλη σκληρότερη ύλη. Στις πλευρές, σε μικρές ζωφόρους, άλλα είχαν μελανόμορφες σκηνές από την μυθολογία και άλλα ερυθρόμορφες παραστάσεις από την καθημερινή οικιακή ζωή των γυναικών. Ορισμένα στο σημείο που καλύπτουν το γόνατο είχαν μια ανάγλυφη γυναικεία κεφαλή, πιθανόν της Αφροδίτης.

## Πηγές

* Εγκυκλοπαίδεια Πάπυρος Λαρούς Μπριτάννικα, τ.20


Κατηγορία:Αρχαία ελληνικά αγγεία ανά είδος
Αθλητική Ένωση Κοράκου

Η **Αθλητική Ένωση Κοράκου** (ή η **ΑΕΚ Κοράκου**) είναι κυπριακή ποδοσφαιρική ομάδα με έδρα την Κοράκου της επαρχίας Λευκωσίας.

## Ιστορία
Η ΑΕΚ Κοράκου ιδρύθηκε το 1999. Χρώματα της ομάδας είναι το βυσσινί, το γαλάζιο και το άσπρο. Η ομάδα εντάχθηκε στις διοργανώσεις της Πανσόλειου Αθλητική Ομοσπονδία (ΠΑΟ) στις διοργανώσεις της οποίας συμμετέχει ανελλιπώς με εξαίρεση την περίοδο 2011-12. Το 2011 εντάχθηκε στην Δ΄ κατηγορία και στις τάξεις της Κυπριακής Ομοσπονδίας Ποδοσφαίρου (ΚΟΠ) μέσω του πρωταθλήματος ένταξης 2011. Στην μοναδική της συμμετοχή στη Δ΄ κατηγορία, την περίοδο 2011-12, τερμάτισε στην προτελευταία θέση και υποβιβάστηκε στα αγροτικά (τοπικά) πρωταθλήματα. Συνέχισε στις διοργανώσεις της ΠΑΟ.

Το 2018 συμμετείχε στον Πρωτάθλημα Ένταξης μέσα από το οποίο προβιβάστηκε στην Επίλεκτη κατηγορία. Την περίοδο 2018-19 τερμάτισε στην πέμπτη θέση στο πρωτάθλημα της Επίλεκτης κατηγορίας.





1Η ομάδα είχε ένα μηδενισμό.

## Τίτλοι-Διακρίσεις
*Πρωτάθλημα ΠΑΟ:
**Πρωταθλήτρια (12): 2001, 2004, 2005, 2006, 2010, 2011, 2013, 2014, 2015, 2016, 2017, 2018
*Κύπελλο ΠΑΟ:
**Κυπελλούχος (6): 2005, 2006, 2011, 2013, 2014, 2018

## Παραπομπές


## Δείτε επίσης

*Ποδόσφαιρο στην Κύπρο

Κατηγορία:Αθλητικοί σύλλογοι Επαρχίας Λευκωσίας
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 1999
Κατηγορία:Κοράκου
Ελπίδα Αστρομερίτη

Η **Ελπίδα Αστρομερίτη** είναι κυπριακός αθλητικός σύλλογος με έδρα τον Αστρομερίτη της επαρχίας Λευκωσίας. Ιδρύθηκε το 2009. Διατηρεί τμήματα ποδοσφαίρου και ποδοσφαίρου σάλας.Χρώματα του συλλόγου είναι το κίτρινο, το μαύρο και το άσπρο

## Ποδόσφαιρο
Το ποδοσφαιρικό τμήμα δημιουργήθηκε το 2009. Μέχρι το 2011 συμμετείχε στις διοργανώσεις της ΑΠΟΕΣΠ. Το 2011 συμμετείχε στο πρωτάθλημα ένταξης 2011 μέσα από το οποίο κέρδισε την ένταξη της στην Κυπριακή Ομοσπονδία Ποδοσφαίρου (ΚΟΠ) ως ομάδα Δ΄ κατηγορίας.

Στην πρώτη συμμετοχή της στο πρωτάθλημα Δ΄ κατηγορία, την περίοδο 2011-12, τερμάτισε στην ένατη θέση. Την επόμενη περίοδο τερμάτισε στην έβδομη θέση και την περίοδο 2013-14 στην έκτη θέση. Την περίοδο 2014-15 τερμάτισε στην δέκατη θέση. Όπως είχε προαποφασιστεί, η περίοδος αυτή ήταν η τελευταία για τη Δ΄ κατηγορία. Οι ομάδες που τερμάτισαν στις θέσεις 6 έως 14 εντάχθηκαν στη νεοϊδρυθείσα Επίλεκτη κατηγορία ΣΤΟΚ 2015-16.

Την περίοδο 2016-17 τερμάτισε στην 4η θέση του πρωταθλήματος. Σύμφωνα με την προκήρυξη του πρωταθλήματος μόνο οι τρεις πρώτες ομάδες προβιβάζονταν στην Γ΄ κατηγορία. Ωστόσο, μετά την ολοκλήρωση των πρωταθλημάτων, η Ένωση Νέων Παρεκκλησιάς, η οποία θα συμμετείχε στο πρωτάθλημα Γ΄ κατηγορίας 2017-18, αποχώρησε. Τη θέση της κατέλαβε η Ελπίδα Αστρομερίτη επειδή είχε τερματίσει στην 4η θέση του πρωταθλήματος Επίλεκτης κατηγορίας ΣΤΟΚ 2016-17. Η Ελπίδα τερμάτισε στην 6η θέση στο πρωτάθλημα  Γ΄ κατηγορίας 2017-18 που είναι η ψηλότερη θέση στην ιστορία της.

Στο πρωτάθλημα Γ΄ κατηγορίας 2020-21 τερμάτισε στην 14η θέση και υποβιβάστηκε στην Επίλεκτη Κατηγορία ΣΤΟΚ. Την περίοδο 2021-22 τερμάτισε στην 10η θέση του Β'Ομίλου και υποβιβάστηκε στα αγροτικά πρωταθλήματα.





### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




## Τίτλοι
*Πρωτάθλημα ΑΠΟΕΣΠ
**Πρωταθλήτρια (1): 2011
*Κύπελλο ΑΠΟΕΣΠ
**Κυπελλούχος (1): 2010

## Ποδόσφαιρο σάλας
Η ομάδα ποδοσφαίρου σάλας της Ελπίδας δημιουργήθηκε το 2010 και την ίδια χρονιά εντάχθηκε στην Κυπριακή Ομοσπονδία Ποδοσφαίρου ως ομάδα Γ΄ κατηγορίας. Στην πρώτη της συμμετοχή, την περίοδο 2010-11, τερμάτισε στη 10η θέση. Την περίοδο 2011-12 κατέκτησε το πρωτάθλημα και προβιβάστηκε στη Β΄ κατηγορία.

Στο πρωτάθλημα Β΄ κατηγορίας 2012-13 τερμάτισε στην έκτη θέση ενώ έφτασε για πρώτη φορά στα προημιτελικά του κυπέλλου Κύπρου. Την περίοδο 2013-14 τερμάτισε στην τέταρτη θέση. Την περίοδο 2014-15 τερμάτισε στη δεύτερη θέση και προβιβάστηκε για πρώτη φορά στην ιστορία της στην Α΄ κατηγορία. H ομάδα επαναλειτούργησε ξανά απο την περίοδο 2025-26.





### Τίτλοι-Διακρίσεις
* Γ΄ Κατηγορία:
** Πρωταθλήτρια (1): 2012

## Παραπομπές


## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

*Προφίλ στην ιστοσελίδα της Κυπριακής Ομοσπονδίας Ποδοσφαίρου
*

Κατηγορία:Αθλητικοί σύλλογοι Επαρχίας Λευκωσίας
Κατηγορία:Ιδρύσεις ποδοσφαιρικών ομάδων το 2009
Κατηγορία:Ποδοσφαιρικές ομάδες Κύπρου (ανδρών)
Κατηγορία:Κυπριακές ομάδες ποδοσφαίρου σάλας
Κατηγορία:Αστρομερίτης
Λειβαδιακός/Σαλαμίνα Λειβαδιών

Ο **Λειβαδιακός/Σαλαμίνα Λειβαδιών** ήταν μια κυπριακή ποδοσφαιρική ομάδα με έδρα τα Λιβάδια της επαρχίας Λάρνακας. Ιδρύθηκε το 2010. Τα χρώματα της ομάδας ήταν το κίτρινο και το πράσινο. Ως έδρα χρησιμοποιούσε το Δημοτικό Στάδιο Αγίας Παρασκευής Λειβαδιών.

## Ιστορία
Ο **Λειβαδιακός/Σαλαμίνα Λειβαδιών** ιδρύθηκε το 2010 από την ενοποίηση του Λειβαδιακού Λειβαδιών και της Σαλαμίνας Λειβαδιών. Αρχικά, εντάχθηκε στην Επαρχιακή Ποδοσφαιρική Ένωση Λάρνακας (ΕΠΕΛ). Από την πρώτη χρονιά ύπαρξης του κατάφερε να κατακτήσει το πρωτάθλημα ένταξης 2011 μέσα από το οποίο αναδεικνύονταν οι ομάδες των αγροτικών πρωταθλημάτων που εντάσσονταν στην Κυπριακή Ομοσπονδία Ποδοσφαίρου (ΚΟΠ) και συμμετείχαν στη Δ΄ κατηγορία. Ωστόσο, η ΚΟΠ αποφάσισε ότι η ομάδα δεν ικανοποιούσε βασικές προϋποθέσεις εγγραφής της στο μητρώο μελών της ομοσπονδίας. Μετέπειτα, μετά από έκτακτη γενική συνέλευση αποφασίστηκε ότι μπορεί να ενταχθεί στην ΚΟΠ. Επειδή όμως το πρωτάθλημα της Δ΄κατηγορίας 2011-12 είχε ήδη ξεκινήσει, αποφασίστηκε όπως παραχωρηθεί στην ομάδα θέση στο επόμενο πρωτάθλημα, δηλαδή της περιόδου 2012-13.

## Πορεία στις διοργανώσεις της ΚΟΠ
Την πρώτη περίοδο στις διοργανώσεις της ΚΟΠ ο Λειβαδικός/Σαλαμίνα τερμάτισε στη δέκατη θέση. Την επόμενη περίοδο τερμάτισε στην όγδοη θέση. Την περίοδο 2014-15 τερμάτισε στην έβδομη θέση. Όπως είχε προαποφασιστεί, η περίοδος αυτή ήταν η τελευταία για τη Δ΄ κατηγορία. Οι ομάδες που τερμάτισαν στις θέσεις 6 έως 14 εντάχθηκαν στη νεοϊδρυθείσα Επίλεκτη κατηγορία ΣΤΟΚ 2015-16. Ο Λειβαδικός/Σαλαμίνα Λειβαδιών συμμετείχε στο πρωτάθλημα το οποίο κατέκτησε και προβιβάστηκε για πρώτη φορά στη Γ΄ κατηγορία.

Την περίοδο 2016-17 τερμάτισε στην 13η θέση του πρωταθλήματος και παρέμεινε στη Γ΄ κατηγορία. Την περίοδο 2017-18 τερμάτισε στην 16η θέση του πρωταθλήματος και υποβιβάστηκε στην Επίλεκτη Κατηγορία. Στη συνέχεια αποχώρησε από την Επίλεκτη Κατηγορία 2018-19 δηλώνοντας αδυναμία συμμετοχής στο πρωτάθλημα.  




**1**: Ο Λειβαδιακός/Σαλαμίνα Λειβαδιών κέρδισε 15 βαθμούς, αλλά τιμωρήθηκε με αφαίρεση 3 βαθμών και έτσι στην τελική βαθμολογία αναγράφονται 12 βαθμοί.
**2**:Ο Λειβαδιακός/Σαλαμίνα Λειβαδιών αποχώρησε λίγο πριν την έναρξη του πρωταθλήματος. Όλοι οι αγώνες του κατακυρώθηκαν με 3-0 υπέρ των αντιπάλων του.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου καθώς και στις διοργανώσεις κυπέλλου έως και την περίοδο 2018-19.




## Τίτλοι-Διακρίσεις
* Πρωτάθλημα Επίλεκτης κατηγορίας ΣΤΟΚ:
** Πρωταθλητής (1): 2016
* Πρωτάθλημα ένταξης:
** Πρωταθλητής (1): 2011
* Πρωτάθλημα πρωταθλητριών ΣΤΟΚ:
** Πρωταθλητής (1): 2011
* Πρωτάθλημα ΕΠΕΛ
** Πρωταθλητής (1): 2011

## Παραπομπές


## Δείτε επίσης
*Ποδόσφαιρο στην Κύπρο

## Εξωτερικοί σύνδεσμοι

*Προφίλ στην ιστοσελίδα της Κυπριακής Ομοσπονδίας Ποδοσφαίρου
*

Κατηγορία:Αθλητικοί σύλλογοι Επαρχίας Λάρνακας
Κατηγορία:Ιδρύσεις ποδοσφαιρικών ομάδων το 2010
Κατηγορία:Ανενεργές ποδοσφαιρικές ομάδες Κύπρου (ανδρών)
Κατηγορία:Λιβάδια Λάρνακας
Μουσείο Γκούγκενχαϊμ (αποσαφήνιση)

Ο όρος **Μουσείο Γκούγκενχαϊμ** μπορεί να αναφέρεται στα εξής:
* Το Μουσείο Γκούγκενχαϊμ στη Νέα Υόρκη. 
* Η Συλλογή Πέγκυ Γκούγκενχαϊμ στη Βενετία.
* Το Μουσείο Γκούγκενχαϊμ Μπιλμπάο στην Ισπανία. 
* To Μουσείο Γκούγκενχαϊμ Λας Βέγκας στις Ηνωμένες Πολιτείες. 
* Το Μουσείο Γκούγκενχαϊμ Γουαδαλαχάρα στο Μεξικό. 
* Το Μουσείο Γκούγκενχαϊμ Άμπου Ντάμπι στα Ηνωμένα Αραβικά Εμιράτα. 
* Το Μουσείο Γκούγκενχαϊμ Βίλνιους στη Λιθουανία. 
* Το Γερμανικό Γκούγκενχαϊμ στο Βερολίνο.
Κύπελλο Ελλάδας πετοσφαίρισης γυναικών 2001-2002

Το **[[Κύπελλο Ελλάδας πετοσφαίρισης γυναικών]] 2001−2002** ήταν το τέταρτο στην ιστορία. Στις δύο πρώτες φάσεις συμμετείχαν οι ομάδες της Α2, ενώ οι ομάδες της Α1 εισήλθαν στη διοργάνωση από τη Γ' φάση. Ήταν η τελευταία διοργάνωση μέχρι τη σαιζόν 2009-2010 στην οποία μετείχαν ομάδες της Α2, καθώς από την επόμενη σαιζόν και για πέντε χρόνια η διοργάνωση έγινε υπό τη μορφή φάιναλ−8. Κυπελλούχος αναδείχθηκε ο Ζ.Α.Ο.Ν. Κηφισιάς. Αυτός ήταν ο πρώτος τίτλος της ομάδας μετά το Πανελλήνιο πρωτάθλημα του 1981.

## Α' φάση
3 Νοεμβρίου 2001

*Σημείωση1: Η ΑΕΚ επικράτησε με 3−0 α.α.
*Χωρίς αγώνα στη Β' φάση: Ολυμπιακός, Ιωνικός Νέας Φιλ.

## Β' φάση
10 Νοεμβρίου 2001

* Χωρίς αγώνα στη Γ' φάση: Κτησιφών Παιανίας, ΑΕΚ

## Γ' φάση
28 Νοεμβρίου 2001
### Νότιος όμιλος

### Βόρειος όμιλος

## Προημιτελικοί
30 Ιανουαρίου 2002
### Νότιος όμιλος

### Βόρειος όμιλος

## Τελική φάση
**Φάιναλ−4, [[Εύοσμος]], [[22 Φεβρουαρίου|22]] και [[23 Φεβρουαρίου]] [[2002]]
=== Ημιτελικοί ===
[[22 Φεβρουαρίου]] [[2002]]


=== Τελικός ===
[[23 Φεβρουαρίου]] [[2002]]


* **MVP**: Μαρία Γκαραγκούνη
* **Ζ.Α.Ο.Ν. (Σαμαράς)**: Μάσσου, Μ. Γκαραγκούνη, Γιαλένιου, Καλλιγέρη, Ουζούνοβα, Μπλάμη, Θεοδώρου (λίμπερο), Ιλίνα, Ράλλη, Θεοχάρη.
* **Αίας Ευόσμου (Καμπερίδης)''': Γεωργακοπούλου, Τένεβα, Κυριακίδου, Δρούγκα, Κιόσση, Τοντόροβιτς, Βλάχου (λίμπερο), Πανταζή.

## Πηγές
*Ιστότοπος archive.sport.gr
*Αρχείο Αθλητικής Ηχούς
*Ιστότοπος exedrasports.gr



2001 2002
Κυπελλο Ελλαδας Πετοσφαιρισης Γυναικων 2001 2002
Κυπελλο Ελλαδας Πετοσφαιρισης Γυναικων 2001 2002
Τοσκανική γλώσσα

Η τοσκανική γλώσσα (lingua toscana) ή τοσκανική διάλεκτος (dialetto toscano) είναι μια λατινογενής διάλεκτος που ομιλείται στην Τοσκάνη της Ιταλίας, στην οποία έχει στηριχθεί η επίσημη Ιταλική γλώσσα.

Η πρώτη σημαντική λογοτεχνική συμβολή στην τοσκανική διάλεκτο χρονολογείται τον 13ο-14ο αιώνα με τα έργα των Δάντη Αλιγκέρι, Πετράρχη και Βοκκάκιου, και αργότερα στο 16ο αιώνα από τους Νικολό Μακιαβέλι και Φραντσέσκο Γκουτσιαρντίνι, που ανέδειξαν την τοσκανική διάλεκτο ως "λογοτεχνική γλώσσα" της ιταλικής χερσονήσου.
 
## Παραπομπές


## Πηγές
* G. Bertoni, Italia dialettale, Cisalpino Goliardica, Milano, 1986.
* A. Nocentini, L'Europa linguistica, Le Monnier Università, Firenze, 2004.

Κατηγορία:Ιταλικές γλώσσες
Κατηγορία:Τοσκάνη
Γκούσταβ Μάχατυ

Ο **Γκούσταβ Μάχατυ** (1901-1963) υπήρξε Τσέχος ηθοποιός και σκηνοθέτης του κινηματογράφου.

## Βιογραφία
Γεννήθηκε στις 9 Μαρτίου 1901 στην Πράγα. Ο πατέρας του ήταν γενικός διευθυντής της βιομηχανίας αυτοκινήτων Σκόντα. Από μικρός ήρθε σε επαφή με τον κινηματογράφο. Στα χρόνια του πρώτου παγκοσμίου πολέμου δούλεψε ως πιανίστας παίζοντας ζωντανά τον μουσικό υπόβαθρο στις παραστάσεις του βωβού κινηματογράφου στο σινεμά «Filmtheater» στην Πράγα. Πραγματοποίησε τον πρώτο του ρόλο ηθοποιίας το 1918, και ένα χρόνο αργότερα, το 1919 σκηνοθέτησε το πρώτο του έργο. Ταξίδεψε στο Χόλιγουντ στις αρχές της δεκαετίας του 1920 και δούλεψε ως βοηθός σκηνοθέτη κοντά στον Ντέιβιντ Γουόρκ Γκρίφιθ και τον Έριχ φον Στρόχαϊμ. Επέστρεψε στην Πράγα και σπούδασε, αποφοιτώντας με τον τίτλο του διδάκτωρ της φιλοσοφίας. Το 1950 εγκαταστάθηκε στο Μόναχο και απεβίωσε εκεί στις 14 Δεκεμβρίου 1963.

## Ενδεικτική εργογραφία
* *Aloi vyhrál los* (ČSR 1918, ηθοποιός)
* *Teddy by Kouril* (ČSR 1919, ηθοποιός, παραγωγή και συνσεναριογράφος)
* *Dama s malou nozkou* (ČSR 1919, συνσεναριογράφος, ηθοποιός)
* *Vzteklý zenich* (ČSR 1919, συνσεναριογράφος)
* *Kreutzerova Sonáta / Die Kreutzersonate* (ČSR 1926, σεναριογράφος)
* *Svejkv civilu / Schwejk in Zivil* (Ö/ČSR 1927)
* *Erotikon* (ČSR 1929, συνπαραγωγός)
* *Ze soboty na nedeli* (ČSR 1931)
* *Nacera dec klál kibicu* (ČSR 1932)
* *[[Έκσταση (1933)|Ekstase]] / Symphonie der Liebe* (Ö/ČSR 1933)
* *Nocturno* (Ö 1934, συνσεναριογράφος)
* *Ballerine* (ITA 1936)
* *Die gute Erde* (*The Good Earth*) (USA 1936, συνσεναριογράφος)
* *Conquest / Maria Walewska* (USA 1936, συνσκηνοθέτης)
* *The Wrong Way Out* (USA 1938, ταινία μικρού μήκους)
* *Within the Law* (USA 1939)
* *Jealousy* (USA 1945, συνπαραγωγός, συνσεναριογράφος)
* *Es geschah am 20. Juli* (D 1955, συνσεναριογράφος)
* *Suchkind 312* (D 1955, συνσεναριογράφος)

## Βραβεύσεις
* Διεθνές Φεστιβάλ Κινηματογράφου Βενετίας 1934:
** Κύπελο της πόλης της Βενετίας για την καλύτερη σκηνοθεσία στο Έκσταση

## Παραπομπές


Κατηγορία:Τσέχοι σκηνοθέτες κινηματογράφου
Surfcasting

Ο όρος **surfcasting** χρησιμοποιείται από τους ψαράδες της παράκτιας αλιείας  και υποδηλώνει ψάρεμα με καλάμι από την ακτή με αντίξοες καιρικές συνθήκες, έντονο αέρα και μεγάλο κυματισμό, συνήθως κόντρα στον άνεμο. Υπό αυτές τις καιρικές συνθήκες τα ψάρια επωφελούνται βρίσκοντας τροφή εκεί που τα κύματα αρχίζουν και σκάνε στον πυθμένα της θάλασσας και με αυτό τον τρόπο ανακατεύουν τον βυθό αποκαλύπτοντας την όποια τροφή βρίσκεται κρυμμένη μέσα του. 

Για να επιτευχθεί η ρίψη δολώματος νωπού η ζωντανού (σκουλήκια θαλάσσης σουπιά ζωντανή κατεψυγμένη γαρίδα κλπ)  στο καθορισμένο σημείο που σκάνε τα κύματα,  πολλές φορές με κόντρα άνεμο, θα πρέπει να χρησιμοποιηθούν μεγάλα βαρίδια 80γρ+ πάνω σε ειδικές αεροδυναμικές αρματωσιές. Τα καλάμια για το συγκεκριμένο ψάρεμα είναι από 3.50 μέτρα+ και οι μηχανισμοί 5000+ στη χώρα μας οι κύριοι στόχοι είναι τσιπούρες, μουρμούρες, σαργοί, λυθρίνια και άλλα.

Κατηγορία:Αλιεία
Παναγία Καλαμιώτισσα

Το όνομα **Παναγία Καλαμιώτισσα** μπορεί να αναφέρεται:
*Στην Παναγία Καλαμιώτισσα Βοιωτίας, χωριό του νομού Βοιωτίας
*Στην Μονή Παναγίας Καλαμιώτισσας, φημισμένη μονή στην Ανάφη
Επιτροπή Προϋπολογισμών (Ευρωπαϊκό Κοινοβούλιο)

Η **Επιτροπή Προϋπολογισμών** (**BUDG**) είναι μια επιτροπή του Ευρωπαϊκού Κοινοβουλίου. Έχει 41 μέλη συν 39 αναπληρωματικά μέλη. Ο σημερινός πρόεδρος της επιτροπής είναι ο **Johan Van Overtveldt**.

## Αρμοδιότητα
Η Επιτροπή έχει αρμόδια για:

# το πολυετές δημοσιονομικό πλαίσιο σχετικά με τα έσοδα και τα έξοδα της Ένωσης και το σύστημα των ιδίων πόρων της Ένωσης·
# τις δημοσιονομικές εξουσίες του Κοινοβουλίου, δηλαδή τον προϋπολογισμό της Ένωσης καθώς και τη διαπραγμάτευση και εφαρμογή των διοργανικών συμφωνιών στον τομέα αυτό·
# τις προβλέψεις του Κοινοβουλίου κατά την διαδικασία που ορίζει ο Κανονισμός·
# τον προϋπολογισμό των αποκεντρωμένων οργανισμών·
# τις χρηματοδοτικές δραστηριότητες της Ευρωπαϊκής Τράπεζας Επενδύσεων που δεν αποτελούν τμήμα της ευρωπαϊκής οικονομικής διακυβέρνησης·
# την εγγραφή στον προϋπολογισμό του Ευρωπαϊκού Ταμείου Ανάπτυξης, με την επιφύλαξη των αρμοδιοτήτων της επιτροπής που είναι αρμόδια για τη συμφωνία εταιρικής σχέσης των κρατών της Αφρικής, της Καραϊβικής και του Ειρηνικού με την Ευρωπαϊκή Ένωση·
# τις δημοσιονομικές επιπτώσεις και τη συμβατότητα με το Πολυετές Δημοσιονομικό Πλαίσιο όλων των πράξεων της Ένωσης, υπό την επιφύλαξη των εξουσιών των αρμοδίων επιτροπών·
# την παρακολούθηση και την αξιολόγηση της εκτέλεσης του τρέχοντος προϋπολογισμού, με την επιφύλαξη του άρθρου 98 παράγραφος 1 του Κανονισμού, τις μεταφορές πιστώσεων, τις διαδικασίες που αφορούν τα οργανογράμματα, τις διοικητικές πιστώσεις και τις γνώμες για σχέδια που αφορούν κατασκευές με σημαντικές δημοσιονομικές επιπτώσεις·
# τον δημοσιονομικό κανονισμό, εκτός από τα ζητήματα που αφορούν την εκτέλεση, τη διαχείριση και τον έλεγχο του προϋπολογισμού.

## Εξωτερικοί σύνδεσμοι
* Ιστοσελίδα Ευρωπαϊκού Κοινοβουλίου για την Επιτροπή Προϋπολογισμών

Κατηγορία:Ευρωπαϊκό Κοινοβούλιο
Κατηγορία:Επιτροπές Ευρωπαϊκού Κοινοβουλίου
Ταρσός (αποσαφήνιση)

Με το όνομα **Ταρσός** αναφέρονται:
*Ταρσός (η Ταρσός), πόλη της Μικράς Ασίας στην περιοχή της Κιλικίας
*Ταρσός Κορινθίας (η Ταρσός), εγκαταλελειμμένος οικισμός του νομού Κορινθίας
*Ταρσός Βοιωτίας (ο Ταρσός), χωριό του νομού Βοιωτίας
* Στο ανατομικό χαρακτηριστικό του ποδιού: ταρσός (ανατομία)

Επίσης το όνομα συναντάται στους οικισμούς:
*Άνω Ταρσός Κορινθίας (η Άνω Ταρσός), χωριό της Κορινθίας
*Κάτω Ταρσός Κορινθίας(η Κάτω Ταρσός), χωριό της Κορινθίας
Γεώργιος Παπαρρήτωρ

Ο **Γεώργιος Παπαρρήτωρ** ήταν Έλληνας σοσιαλιστής  σκακιστής και συνθέτης σκακιστικών προβλημάτων από την Πάτρα. 

Ο Παπαρρήτωρ ήταν μέλος γνωστής οικογένειας της πόλης με μέλη της στο Λονδίνο με δραστηριότητα στις θαλάσσιες μεταφορές. Ήταν από τα ιδρυτικά μέλη του Δημοκρατικού συλλόγου το 1876 στην Πάτρα, ο πρώτος σύλλογος με αναρχικές ιδέες στην Ελλάδα. Από το 1885 συμμετείχε στην Αθήνα στην ίδρυση σοσιαλιστικού κύκλου μαζί με τους Σταύρο Καλλέργη, Ρόκκο Χοϊδά, Γεώργιο Χαιρέτη και Ηρακλή Γιαρμά υπό την ηγεσία του Πλάτωνα Δρακούλη, ταυτόχρονα έγραφε στην εφημερίδα "Άρδην" του Δρακούλη.

Ο Παπαρρήτωρ ήταν σκακιστής και συνθέτης σκακιστικών προβλημάτων μέλος του Κύκλου των σκακιστών της Πάτρας. Είχε δημοσιεύσει πολλά σκακιστικά προβλήματα στα τότε γνωστά σκακιστικά περιοδικά. Το πρώτο του σκακιστικό πρόβλημα το δημοσίευσε το 1883 στον 2ο διαγωνισμό του περιοδικού *British Chess Magazine*.  

## Πηγές
*

Κατηγορία:Έλληνες σκακιστές
Κατηγορία:Έλληνες αναρχικοί
Κατηγορία:Έλληνες σοσιαλιστές
Panzer IV

thumb|right|350px|
Το  Panzerkampfwagen IV (Pz.Kpfw. IV) γνωστό ως Panzer IV ήταν ένα μέσο τάνκ του Β' Παγκοσμίου Πολέμου. Αρχικά είχε δημιουργηθεί για την υποστήριξη του πεζικού. Το άρμα αυτό αποτέλεσε την βάση γι' άλλα τεθωρακισμένα (Strumgeschuz IV,Brummbar, Jagdpanzer IV, Wirbelwind). Ανθεκτικό και αξιόπιστο συμμετείχε σε όλα τα θέατρα των επιχειρήσεων. Είναι επίσης το μόνο ναζιστικό άρμα μάχης που παρέμεινε στην παραγωγή σε όλη τη διάρκεια του Δευτέρου Παγκοσμίου Πολέμου, με παραγωγή περίπου 9.000 κομματιών. Αποτέλεσε πρότυπο για την παραγωγή άλλων αρμάτων. Κατά τούς τελευταίους μήνες του πολέμου η παραγωγή του απλοποιήθηκε (συγκεκριμένα,το σύστημα οπισθοδρόμησης) λόγω της ανάγκης της Wermacht για ταχεία αντικατάσταση των απωλειών. Μετά την λήξη του Δευτέρου Παγκοσμίου Πολέμου τα περισσότερα επιταγμένα κομμάτια χρησιμοποιήθηκαν από άλλες χώρες. Το panzer IV ήταν πνευματικό τέκνο του Γερμανού στρατηγού Χάιντς Γκουντέριαν. Ο κύριος οπλισμός του panzer IV  ήταν το βραχύκαννο πυροβόλο των 7.5cm. Η πρώτη ονομασία του ήταν Begleitwagen (που σημαίνει όχημα συνοδείας) γιατί η Γερμανία δεσμεύονταν, θεωρητικά, από την Συνθήκη των Βερσαλλιών. Έγινε ένας διαγωνισμός για το αν υλοποιήσει τα σχέδια η MAN ή η Krupp η ή Rheimmental. Τελικά επιλέχθηκε η Krupp. Το πλήρωμα του πρωτότυπου απαιτούσε 5 άτομα. Ο κινητήρας ήταν τοποθετημένος στο πίσω μέρος του κύτους. Η παραγωγή άρχισε το 1936 στο εργοστάσιο της Krupp στο Μαγδεμβούργο με την ονομασία Vs.Kfz.622.

Κατηγορία:Γερμανικά άρματα μάχης του Β΄ Παγκοσμίου Πολέμου
Ονοτόα

Η **Ονοτόα** είναι μια ατόλλη και διαμέρισμα του Κιριμπάτι. Βρίσκεται στα Νότια Νησιά Γκίλμπερτ στον Ειρηνικό Ωκεανό, 65 χλμ. βορειοδυτικά από την Ταμάνα, το μικρότερο από τα νησιά Γκίλμπερτ. Έχει έκταση 13,5 τετ. χλμ. και πληθυσμό 2.043 άτομα.

Η ατόλλη είναι παρόμοια με πολλές άλλες ατόλλες των Νησιών Γκίλμπερτ με τη συνεχόμενη γραμμή από νησίδες και νήσους στην ανατολική της πλευρά. Η δυτική πλευρά αποτελείται από έναν βυθισμένο ύφαλο που περιβάλλει τη λιμνοθάλασσα.

Κατηγορία:Νησιά Γκίλμπερτ
Ονοτόα
Καρική γλώσσα

Η **Καρική** ήταν η μητρική γλώσσα του λαού της Καρίας. Ανήκει στην Ινδοευρωπαϊκή οικογένεια γλωσσών της Ανατολίας και έχει στενή συγγένεια με την γλώσσα της Λυκίας. Έγινε γνωστή το 1982 με την αποκρυπτογράφηση του καρικού αλφάβητου από τον αιγυπτιολόγο J.D Ray. Ο Ray θεώρησε ότι τα γράμματα στο ελληνόμορφο Καρικό αλφάβητο προφέρονταν τελείως διαφορετικά από αυτά στο Ελληνικό.

## Το Καρικό αλφάβητο

Το Καρικό αλφάβητο μοιάζει πολύ στο Ελληνικό αλλά οι αντιστοιχίες των γραμμάτων είναι πολύ διαφορετικές. Μόνο τα Α, Ο, Χ και Ϙ έχουν άμεση σχέση με τα αντίστοιχα Ελληνικά.

## Ενδεικτικό λεξιλόγιο

## Ενδεικτικό κείμενο

šrquq | qtblemś | ybt | snn | orkn | ntro | pjdl
Ο Σρκυκ | (υιός) του Κυτβελημιου | προσέφερε | τούτο | το κύπελλο | στον Απόλλωνα | (ως) χάρισμα 

## Πηγές


## Εξωτερικοί σύνδεσμοι
*Palaeolexicon - Εργαλείο μελέτης αρχαίων γλωσσών (περιέχει καρικό λεξικό)

Κατηγορία:Καρία
Κατηγορία:Ανατολιακές γλώσσες
Κατηγορία:Αρχαίες γλώσσες
Κατηγορία:Εξαφανισμένες γλώσσες της Ασίας
Κονίαμα

**Κονίαμα** ονομάζουμε ένα μείγμα το οποίο χρησιμοποιείται στις οικοδομές για την σύνδεση των οικοδομικών υλικών, όπως είναι τα τούβλα ή οι πέτρες. Ο ρόλος του είναι να καλύπτει τα κενά ανάμεσα στα οικοδομικά υλικά. Τα περισσότερα αποτελούνται από άμμο, νερό, συνδετικό (π.χ. τσιμέντο, ασβέστης).

## Είδη κονιαμάτων
Τα κονιάματα χωρίζονται σε:
*Υδατοπαγή είναι αυτά που σκληραίνουν με την επίδραση του νερού (π.χ. τσιμέντο)
*Αεροπαγή είναι αυτά που σκληραίνουν με την επίδραση του αέρα (π.χ. λάσπη των οικοδομών)

## Εξωτερικοί σύνδεσμοι

Κατηγορία:Οικοδομικά υλικά
Κατηγορία:Μίγματα
Κατηγορία:Τοιχοποιία
Μάικλ Σανκς

Ο **Μάικλ Σανκς** (αγγλικά: Michael Shanks) (γεν. 1959 στο Νιούκαστλ) είναι Βρετανός αρχαιολόγος ειδικευμένος στην κλασική αρχαιολογία και την αρχαιολογική θεωρία. 

## Βιογραφία
Έλαβε το πτυχίο και το διδακτορικό του στο πανεπιστήμιο Κέιμπριτζ, και ήταν λέκτωρ στο πανεπιστήμιο Λαμπίτερ της Ουαλίας πριν μεταβεί στις ΗΠΑ το 1999μ προκειμένου να αναλάβει την έδρα των κλασικών σπουδών στο Πανεπιστήμιο Στάνφορντ. Δίδαξε επίσης Λατινικά, αρχαία Ελληνικά και κλασικές σπουδές στο Γυμνάσιο Γουίλτι Μπέι (Whiltey Bay High School) κατά την περίοδο 1983-88.

Ο Σανκς υπήρξε κεντρική μορφή για την ανάπτυξη της μεταδιαδικαστικής και ερμηνευτικής αρχαιολογίας στη δεκαετία του 1980. Ιδιαίτερα συνεργαζόμενος με τον Κρίστοφερ Τίλι έγραψε δύο βιβλία που άσκησαν σημαντική επίδραση για την ανάπτυξη της αρχαιολογικής θεωρίας, τα *Αναδόμηση της αρχαιολογίας* και *Κοινωνική Θεωρία και Αρχαιολογία* (και τα δύο το 1987). Ως αποκλειστικός συγγραφέας έγραψε το *Βιώνοντας το παρελθόν* (1992), στο οποίο διερεύνησε τον χαρακτήρα της αρχαιολογικής σκέψης, αντλώντας παραδείγματα από τη Βρετανική και Ευρωπαϊκή αρχαιολογία. Στη δεκαετία 1990, έγραψε δύο επιπλέον μονογραφίες - *Κλασική αρχαιολογία της Ελλάδας: Εμπειρίες της επιστήμης* (1996) και  *Τέχνη στην Αρχαϊκή Πόλη-Κράτος* (1999) εντυπώνοντας όψεις της μεταδιαδικαστικής σκέψης στην κλασική αρχαιολογία. Ήταν συν-συγγραφέας του *Θέατρο/Αρχαιολογία* (2001) με τον Μάικ Πίρσον (Mike Pearson). Έγραψε ή συνεργάστηκε για τη συγγραφή πολλών επιστημονικών άρθρων, ανάμεσα στα οποία διακρίνεται μια σημαντική μελέτη για την 'τέχνη της αρχαιολογίας' το 1996, που εκδόθηκε στο *[[American Antiquity]]* (με τον  Ράνταλ ΜακΓκουάιρ).

## Τρέχουσες ερευνητικές δραστηριότητες
Ο Σανκς είναι διευθυντής του Εργαστηρίου Μεταμέσων (MetaMedia Lab) και συνδιευθυντής του Εργαστηρίου Ανθρωπιστικών Σπουδών του Στάνφορντ (Stanford Humanities Lab) στο πανεπιστήμιο Στάνφορντ. Το Metamedia Lab και το Stanford Humanities Lab, σχετίζονται με το αναδυόμενο πεδίο των Σπουδών στα Μέσα (Media studies) (με θεωρητικούς όπως ο Λεβ Μάνοβιτς και ο Μάρσαλ ΜακΛάχαν), ερευνητικά εγχειρήματα αφιερωμένα στην προώθηση της συνδημιουργίας, στο κτίσμο μεγάλων συνεργατικών δομών και τον πειραματισμό με νέες προσεγγίσεις στις αρχειοθετικές πρακτικές και τα οπτικά μέσα.

## Παραπομπές σημειώσεις


## Εξωτερικοί σύνδεσμοι
* Stanford Metamedia Lab
* Michael Shanks' homepage
* Stanford Humanities Lab

Κατηγορία:Άγγλοι αρχαιολόγοι
Κόρη Ακρόπολης (Μουσείο Ακρόπολης αρ. 680)

Η ***Κόρη της Ακρόπολης*** που εκτίθεται στο εκεί μουσείο με αριθμό ευρετηρίου 680 είναι γλυπτικό έργο, σημαντικό δείγμα κοροπλαστικής με απελευθερωμένη κίνηση, καθώς τα χέρια του αγάλματος δεν είναι κολλημένα στα πλευρά όπως στην πρώιμη γλυπτική. Βρέθηκε στις 5 και 6 Φεβρουαρίου 1886 βορειοδυτικά του Ερεχθείου στην Ακρόπολη των Αθηνών κατά τη διάρκεια αρχαιολογικών ανασκαφών. 
## Περιγραφή
Το σώμα της κόρης διατηρείται ολόκληρο μέχρι τα γόνατα. Λείπουν επίσης τα δάχτυλα του αριστερού χεριού, με το οποίο κρατούσε το ιμάτιο. Αποτελείται από τα επιμέρους τμήματα, κεφαλή και θώρακα, αριστερό χέρι και βραχιόλι, δεξί χέρι κάτω από τον αγκώνα. Φέρει μερικές φθορές στο στεφάνι που φοράει, την μύτη, λαιμό, δεξί χέρι και σε μερικές άκρες του ιματίου. Το δεξί χέρι είναι αμαυρωμένο από κάποια φωτιά. Η πλάτη είναι διαρρηγμένη και αποσπασμένη. Το δεξί χέρι είναι αναρτούμενο και τοποθετημένο στην υποδοχή. Κρατάει στο δεξί χέρι έναν καρπό, ίσως ένα ρόδι. Φοράει κοινό χιτώνα ιωνικού ρυθμού και ιμάτιο. Ο χιτώνας ήταν ζωγραφισμένος σε πράσινο χρώμα και διακοσμημένος με κόκκινους και πράσινους μαιάνδρους.

## Ιστορική τοποθέτηση
Η καλλιτεχνική απόδοση της ενδυμασίας δείχνει ότι η κόρη αυτή τοποθετείται χρονικά ενδιάμεσα στις άλλες κόρες με αριθμό ευρετηρίου 594, 682.

## Δείτε επίσης
* Κόρες της Ακρόπολης

## Πηγές

* 
* 

Κατηγορία:Κόρες
Κατηγορία:Μουσείο Ακρόπολης
Κατηγορία:Αρχαιολογικά ευρήματα στην Αττική
Προτομή αλόγου (Μουσείο Ακρόπολης αρ. 697)

Η ***Προτομή αλόγου*** που εκτίθεται στο Μουσείο της Ακρόπολης με αριθμό ευρετηρίου 697 είναι αριστουργηματικό έργο αρχαίας γλυπτικής τέχνης. Βρέθηκε το 1887 ανατολικά του Ερεχθείου στην Ακρόπολη κατά την διάρκεια αρχαιολογικών ανασκαφών. 
## Περιγραφή
Είναι κατασκευασμένο από μάρμαρο της Πάρου. Το σώμα του αλόγου έχει διχοτομηθεί, και το μισό λείπει. Η χαίτη ήταν ζωγραφισμένη κόκκινη, καθώς και το εσωτερικό του στόματος. Τα μάτια ήταν μελανά. Το άλογο παριστάνεται αγέρωχο να λακτίζει το έδαφος με την δεξιά μπροστινή οπλή. Ανασηκώνει το κεφάλι και το στρέφει προς τα δεξιά επάνω από τον ώμο του. Η χαίτη του αλόγου είναι χαραγμένη με λεπτές γραμμές.

## Ερμηνεία
Δεν υπάρχουν ίχνη καβαλάρη, ή χαλιναριού επάνω του, γι' αυτό υποθέτουμε ότι ο ιππέας του έστεκε εμπρός του κρατώντας το χαλινάρι, έτοιμος να του το φορέσει. Παρόμοιες παραστάσεις βρίσκουμε στο αέτωμα του Παρθενώνα. 
## Ιστορική τοποθέτηση
Η βάση του αλόγου είναι αρχαϊκού τύπου. Η καλλιτεχνική απόδοση του αλόγου είναι εξελιγμένη. Τα μάτια είναι λεπτομερώς επεξεργασμένα και η όλη απόδοση τέλεια. Είναι έργο της εποχής πριν των περσικών πολέμων.

## Πηγές

* 
* 

Κατηγορία:Προτομές
Κατηγορία:Μουσείο Ακρόπολης
Κατηγορία:Αρχαιολογικά ευρήματα στην Αττική
Κατηγορία:Αρχαία ελληνικά αγάλματα
Βέρνερ Έκσμιττ

Ο **Βέρνερ Έκσμιττ** (γερμ. *Werner Ekschmitt*) ήταν Γερμανός καθηγητής του Ινστιτούτου Γκαίτε. Δημοσίευσε πολλές μελέτες αρχαιολογικού περιεχομένου. 

## Βιογραφία
Γεννήθηκε το 1926 στο Βούπερταλ. Μετά το τέλος του δεύτερου παγκόσμιου πολέμου σπούδασε κλασσική φιλολογία, φιλοσοφία και θρησκευτική ιστορία στην Χαϊδελβέργη, όπου και αναγορεύτηκε διδάκτωρ. Μετά από διάφορες επαγγελματικές απασχολήσεις διορίστηκε ως καθηγητής στο Ινστιτούτο Γκαίτε. Ήρθε στην Ελλάδα το 1960 και εργάστηκε αρχικά στην Αθήνα, αργότερα ως διευθυντής στην Πάτρα, και αργότερα στην Θεσσαλονίκη. Συνδέθηκε στενά με την Ελλάδα και άρχισε να εκδίδει συγγράμματα. Το 1980 μετατέθηκε στη Γερμανία και συνταξιοδοτήθηκε. Συνέχισε όμως το συγγραφικό του έργο, και εξέδωσε σειρά βιβλίων. Αρρώστησε από καρκίνο και απεβίωσε στις 24 Δεκεμβρίου 2004. 

## Δημοδιεύσεις
* *Das Gedächtnis der Völker. Hieroglyphen, Schrift und Schriftfunde auf Tontafeln, Papyri und Pergamenten*, Safari, Berlin 1964 (Die Welt des Wissens)
** Tschechisch: *Pamět' národ°u. Hieroglyfy, písmo a písemné nálezy na hliněných tabulkách, papyrech a pergamenech*, Orbis, Prag 1974
* *Ins unbekannte Griechenland*, Safari, Berlin 1966 (Die Welt des Wissens)
* *Die Kontroverse um Linear B*, Beck, München 1969
* *Der Aufstieg Athens. Die Zeit der Perser-Kriege*, Bertelsmann, München 1968 ISBN 3-570-02431-8
* *Fahrten auf dem Peloponnes. Ins unbekannte Griechenland*, Safari bei Ullstein, Berlin-Frankfurt/M-Wien 1979 ISBN 3-7934-1133-8
* *Die sieben Weltwunder. Ihre Erbauung, Zerstörung und Wiederentdeckung*, von Zabern, Mainz 1984 (Kulturgeschichte der antiken Welt, Sonderband) ISBN 3-8053-0784-5
* *Weltmodelle. Griechische Weltbilder von Thales bis Ptolemäus*, von Zabern, Mainz 1989 (Kulturgeschichte der antiken Welt, Bd. 43) ISBN 3-8053-1092-7
* *Die Kykladen. Bronzezeit, geometrische und archaische Zeit*, von Zabern, Mainz 1993 (Kulturgeschichte der antiken Welt, Sonderband) ISBN 3-8053-1533-3
** *Die Kykladen. Teil 1: Neolithikum und Bronzezeit*, von Zabern, Mainz 1986 (Kulturgeschichte der antiken Welt, Bd. 28/I) ISBN 3-8053-0842-6
** *Die Kykladen. Teil 2: Geometrische und archaische Zeit*, von Zabern, Mainz 1986 (Kulturgeschichte der antiken Welt, Τόμος 28/II) ISBN
* *Ugarit - Qumran - Nag Hammadi. Die grossen Schriftfunde zur Bibel*, von Zabern, Mainz 1993 (Kulturgeschichte der antiken Welt, Sonderband) ISBN 3-8053-1424-8
* *Berg Athos. Geschichte, Leben und Kultur der griechischen Mönchsrepublik*, Herder, Freiburg-Basel-Wien 1994 ISBN 3-451-04321-1

## Παραπομπές


## Πηγές
* Martin Flashar: *Ein scheuer Philhellene. Zum Tode von Werner Ekschmitt*. Περιέχεται στο: Antike Welt, 2/2005, σελ. 6.

Κατηγορία:Γερμανοί αρχαιολόγοι
Πρωτάθλημα πετοσφαίρισης Α1 εθνικής κατηγορίας ανδρών 1999-2000

Το πρωτάθλημα βόλεϊ ανδρών της περιόδου 1999–2000, ήταν η δέκατη διοργάνωση από την καθιέρωση της Α1 Εθνικής και το 32ο συνολικά εθνικό πρωτάθλημα. Διεξήχθη με τη συμμετοχή δώδεκα ομάδα. Το πρωτάθλημα κατέκτησε ο Ολυμπιακός Πειραιώς για 20ή φορά στην ιστορία του και τρίτη συνεχόμενη. Στην Α2 υποβιβάστηκαν ο Κτησιφών Παιανίας και η Φιλία Ηλιούπολης και αντικαταστάθηκαν την επόμενη περίοδο από τον Άρη Νίκαιας και την Ολυμπιάδα Πάτρας που κατέλαβαν τις δύο πρώτες θέσεις στην Α2.

## Κανονική περίοδος
### Βαθμολογία

* Βαθμολογικό σύστημα: 2 βαθμοί για νίκη, 1 για ήττα, 0 για μηδενισμό.
* Ο Κτησιφών Παιανίας έχει −2 βαθμούς, καθώς δεν είχε τμήματα υποδομής την προηγούμενη αγωνιστική περίοδο.
* Η Φιλία Ηλιούπολης έχει ένα μηδενισμό (δεν αγωνίστηκε στον τελευταίο αγώνα με την Ορεστιάδα).

### Αποτελέσματα

## Play off
Στα πλέι οφ έγιναν αγώνες για τις θέσεις 1−8, θέσεις 1−4 και θέσεις 1−2. Μικροί τελικοί δεν έγιναν. Δεν έγιναν επίσης αγώνες για τις θέσεις 5−8, παρόλο που η ΑΕΚ, η οποία βρέθηκε στην 6η θέση της τελικής κατάταξης εξαιτίας του αποκλεισμού του Πανελληνίου από τον ΠΑΟΚ, ζήτησε να γίνουν αγώνες προκειμένου να διεκδικήσει ένα ευρωπαϊκό εισιτήριο.

### Προημιτελικοί
Την πρόκριση για τα ημιτελικά πήραν ο Ολυμπιακός, ο Ηρακλής, ο ΠΑΟΚ και η Ορεστιάδα.
#### <u>(1) Ολυμπιακός</u> − (8) Ε.Α. Πατρών (2–0)

#### <u>(2) Ηρακλής</u> − (7) Παναθηναϊκός (2–0)

#### (3) Πανελλήνιος − <u>(6) ΠΑΟΚ</u> (0–2)

#### <u>(4) Ορεστιάδα</u> − (5) ΑΕΚ (2–1)

### Ημιτελικοί
Ο Ολυμπιακός και ο Ηρακλής επικράτησαν εύκολα επί των αντιπάλων τους και πήραν την πρόκριση για τον τελικό για δεύτερη συνεχόμενη χρονιά.

#### <u>(1) Ολυμπιακός</u> − (4) Ορεστιάδα (2–0)

#### <u>(2) Ηρακλής</u> − (6) ΠΑΟΚ (2–0)

### Μεγάλος τελικός
Ο Ολυμπιακός επικράτησε του Ηρακλή με 3-1 νίκες και αναδείχθηκε πρωταθλητής για τρίτη συνεχόμενη χρονιά και 20η συνολικά.

#### <u>(1) Ολυμπιακός</u> − (2) Ηρακλής (3–1)

## Τελική κατάταξη

## Πηγές
*Αθλητική Ηχώ, Ιστορικό αρχείο 1945-2007
*Βαθμολογία Ιστότοπος archive.sport.gr
*Αποτελέσματα κανονικής περιόδου και πλέι οφ Ιστότοπος archive.sport.gr



1999 2000
Κατηγορία:Πετοσφαίριση το 1999
Κατηγορία:Πετοσφαίριση το 2000
Σανγκουλέ Λαμιζανά

Ο Υποστράτηγος **Σανγκουλέ Λαμιζανά** (Aboubakar Sangoulé Lamizana, 31 Ιανουαρίου 1916 &ndash; 26 Μαΐου 2005) ήταν  2ος πρόεδρος της Άνω Βόλτα (η οποία το 1984 μετονομάστηκε σε Μπουρκίνα Φάσο), από τις 3 Ιανουαρίου 1966 ως τις 25 Νοεμβρίου 1980. Επιπλέον, την περίοδο από τις 8 Φεβρουαρίου 1974 ως τις 7 Ιουλίου 1978 διετέλεσε και πρωθυπουργός.

## Καριέρα
Ο Λαμιζανά ακολούθησε στρατιωτική καριέρα και ήταν στρατηγός επί προεδρίας του Μορίς Γιαμεογκό. Ο Γιαμεογκό είχε επιβάλει μονοκομματικό καθεστώς, προκαλώντας αντιδράσεις από φοιτητές και συνδικάτα, με αποκορύφωμα την γενική απεργία τον Ιανουάριο του 1966, που οδήγησε στην παραίτησή του. Στις 3 Ιανοαυρίου 1966 ο Γιαμεογκό παρέδωσε την εξουσία στον Λαμιζανά, ο οποίος ήταν πρόσωπο αποδεκτό από τους διαδηλωτές. Έτσι, ο στρατηγός ήταν κατ' όνομα αρχηγός μιας "προσωρινής στρατιωτικής κυβέρνησης" μέχρι την επικύρωση ενός νέου Συντάγματος, στις 14 Ιουνίου 1970. Με βάση το Σύνταγμα εκείνο, η εξουσία θα παραδιδόταν σε μη στρατιωτικούς εντός 4 ετών, έπειτα από την διεξαγωγή εκλογών. Ο Λαμιζανά ανέλαβε επίσης υπουργός εξωτερικών από το 1966 ως το 1967. Οι εκλογές που διεξήχθησαν με το νέο Σύνταγμα έδωσαν καθαρή πλειοψηφία στο κυβερνών κόμμα UDV.

Η μετέπειτα διακυβέρνησή του χαρακτηρίστηκε από προβλήματα, όπως η ξηρασία που διήρκεσε 5 χρόνια και η ερημοποίηση στην περιοχή Σαχέλ, τα οποία απείλησαν με λιμό τους κατοίκους πολλών χωρών, ανάμεσα στις οποίες και η Άνω Βόλτα. Ο Λαμιζανά είχε διορίσει κυβέρνηση με πρωθυπουργό τον Ζεράρ Ουεντραογκό (Gérard Ouédraogo). Για μια ακόμη φορά παρενέβη ο στρατός και ο Λαμιζανά κυβέρνησε ως δικτάτορας. Το κόμμα του ονομαζόταν Εθνικό Κίνημα για Ανανέωση, παρά το γεγονός ότι ήταν βραχύβιο. Το 1977 θεσπίστηκε και ψηφίστηκε ένα νέο Σύνταγμα και ο Λαμιζανά επανεξελέγη στις ανοικτές προεδρικές εκλογές που διεξήχθησαν το 1978.Εν συνεχεία ο Λαμιζανά έγινε μέλος του UDV.

Στις 25 Νοεμβρίου 1980 εκδηλώθηκε ένα αναίμακτο πραξικόπημα που διοργανώθηκε με την υποστήριξη πολιτών και συλλόγων. Νέος αρχηγός κράτους ανέλαβε ο Συνταγματάρχης Σάγιε Ζέρμπο (Saye Zerbo). Ο Λαμιζανά πέθανε το Μάιο του 2005.

## Παραπομπές


## Εξωτερικοί σύνδεσμοι
* Kenneth Janda, "Political Parties: A Cross-National Survey": Upper Volta
* Συνοπτική ιστορία της Μπουρκίνα Φάσο 

Κατηγορία:Πρόεδροι της Μπουρκίνα Φάσο
Κατηγορία:Πρωθυπουργοί της Μπουρκίνα Φάσο
Πυρηνόξυλο

Το **πυρηνόξυλο**, ένα παραπροϊόν της επεξεργασίας της ελιάς, είναι φιλικό προς το περιβάλλον και μπορεί να αντικαταστήσει σε πολλές περιπτώσεις τη χρήση του πετρελαίου.
Η χρήση του είναι εύκολη και η τιμή του ιδιαίτερα ελκυστική σε σχέση με την ενεργειακή του αξία.

Το πυρηνόξυλο παράγεται από τα ελαιοτριβεία και για να χρησιμοποιηθεί ξηραίνεται είτε σε μεγάλα περιστρεφόμενα ξηραντήρια των πυρηνελαιουργείων, είτε σε μικρή κλίμακα από το ίδιο το ελαιοτριβείο με ξηραντήρια βιομάζας που εξασφαλίζουν την ιδανική ξήρανσή του προκειμένου να χρησιμοποιηθεί ως καύσιμο.

Κατηγορία:Ελιά